મળતી માહિતી મુજબ વેજલપુર વિસ્તારમાં આવેલા ઝલક ડુપ્લેક્સની સામે સંજરી પાર્કમાં રહેતી સાનિયા મહંમદહુસેન શેખ (ઉ.વ.ર૬) પતિ મહંમદહુસેન અને સિંગની લારી ચલાવતા પિતા સૈદુલ વજુદ્દીન શેખ સાથે રહેતી હતી. મહમંદહુસેન જુહાપુરામાં ખાણીપીણીની લારી ચલાવે છે. જ્યારે સાનિયા ઘરકામ કરતી હતી. ગત ૧૪ મેના રોજ વેજલપુર પોલીસને જાણ થઇ હતી કે સંજરી પાર્કમાં રહેતી સાનિયા નામની યુવતીએ પોતાના ઘરે પહેલા માળેથી પડતું મૂકી આત્મહત્યા કરી લીધી છે. જેથી વેજલપુર પોલીસ તાત્કાલિક ઘટના સ્થળે દોડી ગઇ હતી. પોલીસે લાશને પી.એમ. માટે મોકલી અકસ્માતે મોત નોંધી ફરિયાદ લીધી હતી.